স্টার্টআপে ব্যর্থ না হলে জীবন সম্পর্কে এই বোধদয় হত না। আমার মেন্টরের উপদেশ,টাকার পেছনে ছোটার চেয়ে নিজের আত্মার উন্নতিতে বেশি সময় দেওয়া উচিত। সেই উপদেশ কাজে লেগেছিল। টাকার জন্য কাজ করতাম। এমনভাবে কাজ বাছতাম যাতে আমার নিজের সময়ের ৪০ শতাংশের মধ্যে শেষ করে দিতে পারতাম। অন্ন সংস্থানের ব্যপারটা নিশ্চিত হলেই হল। বাকি সময়টা বই পড়ে, অন্য কিছু শিখে, আমাকে আনন্দ দেয় এমন কিছু লিখে(কিছু টাকাও আসত) কাটাতাম। বড়লোক হয়ে মরার জন্য সারা জীবন টাকা জমানো আমার ধাতে নেই। এটা ঠিক, এমনভাবে রোজগার করতে হবে এবং জমাতে হবে যাতে আয় বন্ধ হয়ে গেলেও জীবন থেমে থাকবে না। তার মানে এই নয় সারা জীবন যন্ত্রের মতো বাঁচতে হবে। অবসরের পর ভালোভাবে থাকার জন্য তার আগের সময়টা কষ্ট করে কাটানোর মানে হল, বৃদ্ধ বয়সের জন্য যৌনতা তুলে রাখার মতোই। বরং সারা জীবন ধরে অল্প অল্প সময়ের জন্য অবসর নেওয়া ভালো। প্রথম দিকে সময় করে ওঠা সম্ভব মনে নাও হতে পারে, তবে এটা কিন্তু সম্ভব। জীবনে মনে রাখার মতো সময় যদি ১০ মিনিটেরও কম হয়, তাহলে বেঁচে থাকার কারণ নিয়ে নতুন করে ভাবতে হবে। সারা বছর সাময়িক অবসর কীভাবে নেওয়া যায় ভাবতে হবে। অবসর মানে কাজ থেকে একেবারে দূরে সরে যাওয়া নয়, বরং যখন যেমন ইচ্ছে হবে তেমন কাজ করা। আমার জীবনের প্রথম সাময়িক অবসর এক মাসের গোয়া বাস। দারুণ উপভোগ করেছিলাম। আর যখন যেমন ইচ্ছে হয়েছিল কাজও করেছিলাম।